കാവ്യ അജിത്

**കാവ്യ അജിത്ത്** (ജനനം: ജൂലൈ 17, 1991) ഒരു ഇന്ത്യൻ ഗായികയും വയലിനിസ്റ്റുമാണ്. മലയാളം കൂടാതെ തമിഴ്, തെലുങ്ക്, കന്നഡ തുടങ്ങിയ വിവിധ ഇന്ത്യൻ ഭാഷകളിലായി കാവ്യ ഗാനങ്ങൾ ആലപിച്ചിരിക്കുന്നു. കർണാടിക്ക് ക്ലാസിക്കൽ സംഗീതത്തിലും വയലിനിൽ പാശ്ചാത്യ ക്ലാസിക്കൽ ശൈലിയിലും പരിശീലനം നേടിയ കാവ്യ ലോകമെമ്പാടുമുള്ള നിരവധി സംഗീതമേളകളിലും സ്റ്റേജ് ഷോകളിലും പങ്കെടുക്കുകയുണ്ടായി.

## ആദ്യകാല ജീവിതം
ഒരു ശ്വാസകോശരോഗ വിദഗ്‌ദ്ധനും മലബാർ മെഡിക്കൽ കോളേജിലെ പ്രൊഫസറുമായ ഡോ. അജിത് ഭാസ്കറിന്റേയും, കോഴിക്കോട് മെഡിക്കൽ കോളേജിലെ ഗൈനക്കോളജി അസോസിയേറ്റ് പ്രൊഫസറായ ഡോ. ലക്ഷ്മിയുടേയും പുത്രിയായി 1991 ജൂലൈ 17 ന് കോഴിക്കോടാണ് കാവ്യ അജിത് ജനിച്ചത്. മുൻ ഓൾ‌ ഇന്ത്യാ റേഡിയോ കലാകാരിയായിരുന്ന അമ്മൂമ്മ കമലാ സുബ്രഹ്മണ്യത്തിൽ നിന്നു കർണാടിക് സംഗീതത്തിന്റെ പ്രാഥമിക പാഠങ്ങൾ അഭ്യസിച്ച കാവ്യ ചെന്നൈയിലേക്ക് പോയതിനുശേഷം ഗീത ദേവി വാസുദേവൻ, മധുരൈ രാജറാം എന്നിവരുടെ കീഴിൽ സംഗീതത്തിലെ തുടർ പഠനവും പരിശീലനവും തുടർന്നു.

സംഗീതത്തോടു താൽപര്യമുള്ള ഒരു കുടുംബത്തിൽ നിന്നുള്ള കാവ്യ, ചെറുപ്പത്തിൽതന്നെ പാശ്ചാത്യ വയലിൻ അഭ്യസിച്ചുതുടങ്ങുകയും ആൽബർട്ട് വിജയൻ ജാഫത്തിൽ നിന്ന് മാർഗനിർദ്ദേശങ്ങൾ ലഭിക്കുകയും ചെയ്തിരുന്നു.

കോഴിക്കോട് നഗരത്തിലെ പ്രസന്റേഷൻ ഹൈസ്കൂളിലും സിൽവർ ഹിൽസ് പബ്ലിക് സ്കൂളിലുമായാണ് കാവ്യ വിദ്യാഭ്യസം ചെയ്തത്. കോയമ്പത്തൂരിലെ അമൃത വിശ്വവിദ്യാപീഠത്തിൽനിന്ന് ബിരുദം നേടുകയും ഒരു കമ്പ്യൂട്ടർ സയൻസ് എൻജിനീയറായി കോഗ്നിസന്റ് ടെക്നോളജി സൊല്യൂഷൻസ് എന്ന സ്ഥാപനത്തിൽ ജോലി നേടുകയും ചെയ്തു. പിന്നീട് സംഗീതത്തോടുള്ള അഭിനിവേശം മൂലം ജോലിയുപേക്ഷിച്ച് ചെന്നൈയിലേയ്ക്കു പോകുകയും അവിടെ സംഗീത സംബന്ധിയായ ഒരു ജോലിയിൽ തുടരാനാഗ്രഹിക്കുകയും ചെയ്തു.  വിദ്യാസാഗർ വെങ്കടേശന്നെ വിവാഹം കഴിച്ച അവർ ഇപ്പോൾ ചെന്നൈയിൽ സ്ഥിരതാമസമാക്കിയിരിക്കുന്നു.

## സംഗീത രംഗം
രഞ്ജൻ പ്രമോദിന്റെ റോസ് ഗിറ്റാറിനാൽ എന്ന സംഗീത പ്രാധാന്യമുള്ള റൊമാന്റിക് ചിത്രത്തിലൂടെയാണ് കാവ്യ  2014 ൽ സംഗീത രംഗത്തേക്ക് കടന്നുവരുന്നത്. ചിത്രത്തിന്റെ സംഗീതസംവിധായകനായിരുന്ന ഷഹ്ബാസ് അമൻ ഒരു പുതിയൊരു ശബ്ദത്തിനായി തിരച്ചിൽ നടത്തുന്ന സമയമായിരുന്നു. കാവ്യയുടെ ശബ്ദത്തിൽ ആകൃഷ്ടനായി അദ്ദേഹം 'എങ്ങും നല്ല പൂക്കൾ' എന്ന ഗാനം പാടുവാനുള്ള അവസരം നൽകുകയും അത് കാവ്യക്കു മുന്നേറുവാനുള്ള അവസരമൊരുക്കുകയും ചെയ്തു. അതിനു ശേഷം ഷാൻ റഹ്മാൻ ഈണം നൽകിയ പ്രെയ്സ് ദി ലോർഡ്, ഒരു വടക്കൻ സെൽഫി തുടങ്ങിയ സിനിമകളിലും നാം ദുനിയ നാം സ്റ്റൈൽ എന്ന ചിത്രത്തിലെ ഗാനത്തിലൂടെ കന്നഡയിലും അരങ്ങേറ്റം കുറിച്ചു. പിന്നീട് ദീപക് ദേവ് ഈണം നൽകിയ ലാവെൻഡറിൽ രണ്ടു ട്രാക്കുകൾ പാടാൻ അവസരം ലഭിച്ചു.  ഉറുമീൻ എന്ന ചിത്രത്തിൽ അച്ചു രാജാമണി സംഗീതം നിർവ്വഹിച്ച ഹെയ് ഉമായാൽ എന്ന ഗാനത്തിലൂടെ കാവ്യ തമിഴ് സിനിമാ സംഗീത വ്യവസായത്തിലേയ്ക്കും ചുവടുവച്ചു.

ജോ ആന്റ് ദ ബോയ് എന്ന ചിത്രത്തിലെ രാഹുൽ സുബ്രഹ്മണ്യൻ സംഗീതം നിർവ്വഹിച്ച ‘നീയൻ കാറ്റേയ്’ എന്ന ഗാനത്തിലൂടെ വിജയത്തിന്റെ ആദ്യ മധുരം നുണയുവാൻ കാവ്യക്കു സാധിച്ചു.  ജേക്കബിന്റെ സ്വർഗ്ഗരാജ്യം എന്ന ചിത്രത്തിലെ ഷാൻ‌ റഹ്മാൻ ഈണം നൽകിയ “ഈ ശിശിരകാലം” എന്ന മെലഡിയിലൂടെ അവർ വിശാലമായ അംഗീകാരം നേടി. ഒരു തൽക്ഷണ വിജയമായിത്തീർന്ന ഈ ഗാനം നിരൂപകരുടേയും പ്രേക്ഷകരുടേയും പ്രചുര പ്രശംസ നേടുന്നതിനു കാരണമായി. 2016 ൽ ജാക്കന്ന എന്ന ഗാനം ആലപിച്ചുകൊണ്ട് ഇതേ പേരുള്ള ചിത്രത്തിലൂടെ തെലുങ്കിലേയ്ക്കും അരങ്ങേറി.  

2017 ൽ ഒമറിന്റെ രണ്ടാമത്തെ ചിത്രമായ ചങ്ക്സിലെ ഗോപി സുന്ദർ സംഗീത സംവിധാനം നിർവ്വഹിച്ച 'ചെക്കനും പെണ്ണും' എന്ന ഗാനം ആലപിക്കുകയും തുടർന്ന് മോം എന്ന ബോളിവുഡ് ചിത്രത്തിൽ എ.ആർ. റഹ്മാൻ സംഗീതം നിർവ്വഹിച്ച ഗാനങ്ങളുടെ മലയാളം സൗണ്ട് ട്രാക്ക് ആൽബത്തിൽ “അഗ്നിജ്വാല” എന്ന ഗാനം ആലപിച്ചു.

നിരവധി കർണാടിക് സംഗീത പരിപാടികളും, പാശ്ചാത്യ ഗാനങ്ങളും, വലയിൻ പ്രോഗ്രാമുകളും അവതരിപ്പിച്ചിട്ടുള്ള കാവ്യ, എ.ആർ റഹ്മാൻ, കാർത്തിക്, വിജയ് പ്രകാശ്, നരേശ് അയ്യർ, വിനീത് ശ്രീനിവാസൻ, സ്റ്റീഫൻ ദേവസ്സി, ഷാൻ റഹ്മാൻ, ഗോപി സുന്ദർ തുടങ്ങിയ കലാകാരന്മാരുമൊത്ത് ടെലിവിഷൻ സംഗീത പരിപാടികളുടേയും തൽസമയ പ്രകടങ്ങളുടേയും ഭാഗമായി നിരവധി വേദികൾ പങ്കിട്ടിട്ടുണ്ട്. നിരവധി പരസ്യ ഗാനങ്ങൾ ആലപിച്ചിട്ടുള്ള കാവ്യ, വിശാൽ ചന്ദ്രശേഖർ, സിദ്ധാർത്ഥ് മേനോൻ, ജസ്റ്റിൻ പ്രഭാകരൻ, മാഡ്ലി ബ്ല്യൂസ് എന്നിവരുടെ ആൽബങ്ങളിലും സിംഗിൾസുകളിലും സഹകരിച്ചു പ്രവർത്തിച്ചിട്ടുണ്ട്. 

## ഡിസ്കോഗ്രാഫി

## Other Works

## അവലംബം